Enn mælist landris í Öskju en þó hefur hægt heldur á því. Í dag eru sextíu ár frá upphafi síðasta Öskjugoss.
Náið hefur verið fylgst með landrisinu síðan það hófst í ágúst. Það mælist nú um sextán sentimetrar, að sögn Benedikts Gunnars Ófeigssonar, sérfræðings á sviði jarðskorpuhreyfinga hjá Veðurstofu Íslands.
Við erum núna farin að fá gögn frá nýjum mælitækjum sem við settum þarna fyrir um einni og hálfri viku. Og mælingar sýna að það er ennþá ris inni í öskjunni, það hefur nú heldur hægt á því. Þannig að það er í raun mun hægara en það var í upphafi. En gögnin benda til þess að það sé eitthvað ris í gangi.
Benedikt segir ekkert hægt að fullyrða um það hvernig þróunin endi, það geti orðið á hvaða veg sem er.
Langlíklegast er að þetta bara stoppi það gerir það nú oftast svona landris koma og fara, byrja og hætta og svo það getur tekið mörg ár þangað til eitthvað meira fer í gang. En það er engin leið að spá nákvæmlega fyrir um hvernig þróunin verður.
Sextíu ár eru í dag síðan síðast hófst gos í Öskju. Þá byrjuðu umbrotin með því að þar mynduðust goshverir á norð-suðlægri sprungu í norðaustanverði öskjunni. Gosið stóð fram í lok nóvember 1961. Takmörkuð vitneskja er um aðdragandann að því gosi og því ekki hægt að segja til um það hvort hann líkist þróuninni síðan í ágúst.
Sextíu ár eru í dag frá því síðast gaus í Öskju. Enn mælist þar landris, þó hægt hafi á því. 